P R E D K L A D A C I A    S P R Á V A

Ministerstvo dopravy, pôšt a telekomunikácií Slovenskej republiky predkladá návrh na zrušenie Slovenskej komory výcvikových zariadení autoškôl na základe  bodu B. 4. uznesenia vlády SR č. 830 z 3. septembra 2003 k návrhu zásad novelizácie zákonov upravujúcich komory. Uvedeným uznesením bolo uložené okrem iných, aj ministrovi dopravy, pôšt            a telekomunikácií SR do 31.decembra 2003 predložiť na rokovanie vlády návrh na zrušenie komôr v pôsobnosti ministerstva a ich transformáciu na dobrovoľné združenie podľa zákona č. 83/1990 Zb. o združovaní občanov v znení neskorších predpisov. V pôsobnosti Ministerstva dopravy pôšt  a telekomunikácií SR  sa to týka Slovenskej komory výcvikových zariadení autoškôl, ktorá je zákonom NR SR č. 315/1996 Z. z. o premávke na pozemných komunikáciách v znení neskorších predpisov poverená vykonávaním  výcviku žiadateľov       o oprávnenie vykonávať výcvik vodičov a doškoľovací kurz držiteľov inštruktorského oprávnenia. Uvedené existujúce činnosti sú čiastočne výkonom verejnej moci, ktorú by komora nemohla vykonávať ako dobrovoľné združenie.
Predkladaný materiál navrhuje:
-	spôsob zrušenia existujúcej komory výcvikových zariadení autoškôl zriadenej zákonom    č. 359/2000 Z. z. o Slovenskej komory výcvikových zariadení autoškôl a jej transformáciu na dobrovoľné združenie, zaregistrované podľa zákona č. 83/1990 Zb. o združovaní občanov v znení neskorších predpisov,
-	výcvik žiadateľov o oprávnenie vykonávať výcvik vodičov (inštruktorské oprávnenie)       a organizovanie a zabezpečovanie doškoľovacích kurzov držiteľov inštruktorského  oprávnenia na účel predĺženia  platnosti inštruktorského preukazu ako viazanú živnosť v súlade so zákonom č.455/1991 Zb. o živnostenskom podnikaní ( živnostenský zákon) v znení neskorších predpisov,
-	podmienky na získanie odbornej spôsobilosti na oprávnenie vykonávať výcvik žiadateľov o oprávnenie vykonávať výcvik vodičov (inštruktorské oprávnenie) a organizovanie         a zabezpečovanie doškoľovacích kurzov držiteľov inštruktorského oprávnenia na účel predĺženia  platnosti inštruktorského preukazu,
-	podmienky na udelenie oprávnenia vykonávať výcvik žiadateľov o oprávnenie vykonávať výcvik vodičov (inštruktorské oprávnenie) a organizovanie a zabezpečovanie doškoľovacích kurzov držiteľov inštruktorského  oprávnenia na účel predĺženia  platnosti inštruktorského preukazu.
Predkladaný návrh je v súlade s Ústavou Slovenskej republiky, s ostatnými zákonmi    a všeobecne záväznými právnymi predpismi Slovenskej republiky, ako aj s medzinárodnými zmluvami, ktorými je Slovenská republika viazaná.
Prijatie predkladaného návrhu na zrušenie Slovenskej komory výcvikových zariadení autoškôl nemá finančný dopad na štátny rozpočet Slovenskej republiky, rozpočty obcí            a rozpočty vyšších územných celkov, nemá dopad na životné prostredie ani na zamestnanosť.

Materiál sa predkladá na rokovanie vlády SR bez rozporov.